Tarihin Masarautar Zazzau Zazzau, sunane da ya samo asali daga sunan takobi wanda kuma daga baya ya koma sunan wata babbar masarauta mai daɗaɗɗen tarihi daga cikin masarautun Arewancin Nijeriya. Ɗalhatu (2002), ya kawo cewa, duk wanda ke riƙe da wannan takobi to shi ne sarki, sannan kuma suna kiransa da sunan ‘Maɗau Zazzau’, ma’ana, wanda ke ɗauke da Zazzau. Ya zo a Bryant (shekarar bugu ta goge), cewa, shi wannan takobi mai suna Zazzau, abu ne da jama’ar wasu yankuna na masarautar Zazzau ɗin ke girmamawa, rantsuwa ma idan za su yi da shi suke yi. Wannan masarauta na ɗaya daga cikin manyan masarautun ƙasar Hausa (Arnett, 1920). Ɗalhatu (2012) ya faɗi cewa bincike ya nuna cewa akwai mutane a wannan yankin na masarautar Zazzau tun lokacin da ake kira ‘Stone Age’ a Turance. Shi kuwa wannan lokacin na ‘Stone Age’, lokaci ne da mutane suka riƙa amfani da duwatsu wajen sana’anta makamai da sauran kayan aiki, kamar irinsu kibiyar harbi, wuƙar yanka, dutsen markaɗa ko niƙa kayan abinci, da sauransu.